Aduniad i Ddathlu'r Canmlwyddiant - Prifysgol Abertawe
Aduniad i Ddathlu'r Canmlwyddiant
Mae 2020 yn nodi degawd newydd, a hefyd hon yw'r flwyddyn pan fydd Prifysgol Abertawe'n dathlu ei chanmlwyddiant.
Mae llawer o bethau wedi newid dros y blynyddoedd, ond un peth sydd wedi aros yn gyson yw'r gefnogaeth wych gennych chi, ein cyn-fyfyrwyr.
I ddathlu'r Brifysgol yn cyrraedd y garreg filltir bwysig hon, byddem wrth ein boddau pe gallech chi ymuno â ni am Aduniad ein Cyn-fyfyrwyr ar 13 Mehefin 2020.
Isod gwelwch ragflas o'r hyn i'w ddisgwyl ar y dydd a bydd gennym ragor o newyddion cyffrous i chi yn fuan iawn!
BETH SY'N DIGWYDD...
Brecinio ger y Traeth
Mae'r Brifysgol yn arbennig am nifer mawr o resymau, a chredwn y byddwch yn cytuno â ni bod ei lleoliad yn un ohonynt! Allwch chi ddim cynllunio taith i Abertawe heb achub ar y cyfle i edmygu ei golygfeydd hardd, felly mae'n beth da y byddwch yn cael brecinio ger y traeth yn y Neuadd Fawr.
Hwn yw'r lleoliad gorau, heb os, i ailgysylltu â ffrindiau newydd ac efallai cwrdd â rhai newydd hyd yn oed!
Byddwn yn casglu gwybodaeth am alergeddau a gofynion diet yn nes at y dyddiad.
Ymweliad y tu ôl i Ddrysau Abaty Singleton
Am bron 100 mlynedd, Campws Parc Singleton oedd safle Prifysgol Abertawe, neu Goleg Prifysgol Cymru Abertawe fel yr oedd yn cael ei hadnabod am y rhan fwyaf o'r cyfnod hwnnw. Bydd y daith hon dan arweiniad Dr Sam Blaxland - awdur hanes y Brifysgol i ddathlu ei chanmlwyddiant - yn archwilio pob cornel o'r safle ym Mharc Singleton, gan dynnu sylw at rai o'i nodweddion hanesyddol, ei adeiladau a'i fannau o ddiddordeb mwyaf nodedig a'u trafod. Bydd hyn yn cynnwys rhai o gyfrinachau cudd y Brifysgol, sy'n anodd eu gweld os nad ydych yn chwilio amdanynt, megis y garreg sylfaen wreiddiol.
Bydd y daith yn dechrau yn yr Abaty ac yn cerdded heibio'r llyfrgell 'newydd ' a adeiladwyd ym 1937, i lawr y rhodfa i'r adeilad a elwid yn Dŷ'r Coleg gynt (Tŷ Fulton bellach), heibio'r neuaddau preswyl gwreiddiol a thrwy Adeilad y Gwyddorau Naturiol (Adeilad Wallace bellach). Bydd Dr Blaxland yn tynnu sylw at fannau lle bu rhai o'r ffigurau mwyaf blaenllaw yn hanes y Coleg yn gweithio neu'n astudio, a phethau megis lleoliadau rhai o wrthdystiadau mwyaf bywiog y Brifysgol.
Mae croeso i westeion ddod â'u straeon a'u hatgofion eu hunain - ni fydd hyn ond yn ychwanegu at bleser yr achlysur.
Sylwer y bydd y daith yn para tuag awr a byddwn yn treulio'r rhan fwyaf o'r amser yn sefyll neu'n cerdded. Bydd rhai grisiau ar hyd y daith ond gallwn osgoi'r rhain os oes angen.
Archwilio Archifau Richard Burton
Fel rhan o'n digwyddiadau dathlu'r canmlwyddiant, bydd cyfle i gael cipolwg y tu ôl i'r llenni yn Archifau Richard Burton - cof corfforaethol y Brifysgol!
Mae'r Archifau'n gartref i bopeth, o lyfrau cofnodion a chofnodion adrannol, prosbectysau a thoriadau o'r wasg, ffotograffau, cynlluniau pensaernïol a hyd yn oed arteffactau sy'n ymwneud â bywyd myfyrwyr.
Sylwer bod nifer cyfyngedig o deithiau a lleoedd ar gael. Bydd ffurflen archebu ar wahân yn cael ei hanfon ar gyfer y rhan hon o'r dydd.
Prifysgol Abertawe yn Amgueddfa Genedlaethol y Glannau
Yn nes ymlaen eleni (mis Mai tan fis Medi 2020), bydd Amgueddfa Genedlaethol y Glannau'n cynnal arddangosfa i ddathlu Prifysgol Abertawe a'i chanmlwyddiant. Cewch gyfle i deithio drwy'r degawdau a darganfod sut mae'r Brifysgol wedi newid. Pwy a ŵyr, efallai y gwelwch rywbeth amdanoch chi'ch hun yno!
Cinio Mawreddog
yda'r hwyr, bydd Cinio Mawreddog yn Nhŷ Fulton (Tŷ'r Coleg gynt) i ddathlu 100 mlynedd o Brifysgol Abertawe. Nid ydym am ddatgelu popeth eto....ond gallwch ddisgwyl cerddoriaeth a bwyd gwych a chwmni gwell byth!
Côd gwisg: Ffurfiol
EICH TRAC SAIN I ABERTAWE
Mae cymaint wedi digwydd dros y 100 mlynedd diwethaf, a nawr mwy nag erioed, hoffem wybod sut le oedd Abertawe pan fuoch chi'n astudio yma. Gall llawer o bethau helpu i ddwyn atgofion yn ôl, ond beth am ddechrau gyda cherddoriaeth!
Oes cân arbennig sy'n mynd â chi'n ôl i'ch diwrnodau fel myfyriwr? Anfonwch eich caneuon hiraethus i alumni@abertawe.ac.uk a'n helpu ni i greu'r trac sain perffaith i ddathlu ein canmlwyddiant.